**D ô v o d o v á s p r á v a**

1. **Všeobecná časť**

Predložený návrh zákona, ktorým sa mení zákon Národnej rady Slovenskej republiky č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov predkladá na rokovanie Národnej rady Slovenskej republiky skupina poslancov NR SR.

**Cieľom predloženého návrhu je zdobrovoľnenie sociálneho fondu.**

Sociálny fond (ako právny nástupca Fondu sociálnych a kultúrnych potrieb – známeho skôr pod vžitou dobovou skratkou FKSP) je reliktom bývalého režimu. V podmienkach centrálne riadeného hospodárstva mal štát tendenciu umelo meniť zvyklosti trávenia voľného času predovšetkým u priemyselného robotníctva. Pred vyše polstoročím nebolo (najmä u vidieckeho obyvateľstva) zvykom chodiť na rekreácie a za kultúrou a Fond kultúrnych a sociálnych potrieb mal v tomto smere plniť akúsi motivačnú funkciu. Čiastočne tiež slúžil (a jeho nástupca Sociálny fond dodnes slúži) ako nástroj prerozdeľovania prostriedkov medzi zamestnancami v rámci podnikovej sociálnej politiky.

Predkladatelia sú toho názoru, že za prácu má zamestnanec dostať mzdu a môže si s ňou voľne nakladať. Nie je úlohou štátu ani zamestnávateľa, aby v tomto smere akékoľvek prostriedky prerozdeľoval, ani usmerňoval použitie peňazí na to, čo je podľa jeho názoru pre zamestnanca prospešnejšie.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať vplyv na verejné financie ani podnikateľské prostredie, nebude mať sociálny vplyv ani vplyv na životné prostredie a informatizáciu spoločnosti.

1. **Osobitná časť**

**K čl. I**

**K bodom 1 až 5**

Navrhuje sa nahradenie kogentných ustanovení dispozitívnymi, čím sa zdobrovoľňuje právna úprava sociálneho fondu.

**K bodu 6**

V nadväznosti na zdobrovoľnenie sociálneho fondu sa doterajší imperatív zásady rovnakého zaobchádzania dopĺňa o logickú podmienku, že táto zásada sa uplatní, len ak zamestnávateľ poskytuje príspevok zo sociálneho fondu.

**K čl. II**

Účinnosť predkladanej novely sa navrhuje od 1. januára 2017.